Jeffreysbaai: Nuus in kort | News24
Jeffreysbaai: Nuus in kort
JEFFREYSBAAI en omgewing is nie meer wat dit was nie. Gevaarlike elemente is nie aan die afneem nie, en selfs die flink optrede van die polisie en sekuriteitsmaatskappye verhoed nie dat voornemende misdadigers voortdurend op die uitkyk is vir sagte teikens nie. Die afgelope twee weke was geen uitsondering op die reël nie, en ongewenste elemente was ywerig aan die werk.
Verlede week Sondag (16 April) is KB se gewapende reaksie ontbied nadat twee verdagtes in Wavecrest opgemerk is. Hulle is daarna verbind met versteekte goedere – skootrekenaars, TV-stelle, selfone en ju-weliersware. Die eiendom is teruggeneem en 'n saak word teen hulle ondersoek.
'n Vrou se een motorband is volgens haar man in die parkeerarea van 'n groot inkopiesentrum stukkend gesny. Sy het met die stukkende band weggery en skade aan die motor veroorsaak voordat sy 'n motorhawe bereik het. Motoreienaars sal 'n wakende oog oor hulle motors moet hou – veral in areas onder of rondom 'n sentrum waar geen karwagte is nie.
Op 18 April is 'n 26-jarige slagoffer in Humansdorp deur vyf mans met messe oorval en van kontant en twee selfone beroof. Die voorval is die volgende dag by die SAPD aangemeld en die polisie het kort daarna vyf verdagtes in Humansdorp-area gevang. Hulle sou op 21 April in die hof verskyn. Brig. John Lebok het na verneem die vinnige optrede van die polisiemanne geloof.
Om 06.30 op Donderdag 20 April is drie inbrekers in Astonbaai opgemerk toe hulle by 'n dubbelverdiepinghuis probeer inbreek. Waarskuwingskote is skynbaar geskiet en verskeie bure het die voornemende diewe agternagesit, maar hulle het gevlug. 'n Ander vrou kla dat vrees haar uit die slaap hou nadat sy bewus geword het van "'n nagtelike besoeker."
Nog 'n inwoner van die dorp kla dat haar huis soos Fort Knox lyk nadat daar in drie maande vier keer by haar plek ingebreek is. Sy het alarms in haar oprit laat aanbring wat enige tyd na 19:00 deur beweging geaktiveer word. Kwaaddoeners het al weggevlug, net om by die bure langsaan deur nóg alarms begroet te word.
'n bouer en timmerman van Astonbaai vertel dat hy verlede Donderdag besoek ontvang het van 'n bekende dorpsinwoner wat beweer sy is 'n boekhoudster. Toe hy haar vir 'n paar oomblikke alleen laat, het sy na bewering sy enigste R100 uit die beursie in sy voertuig geneem. Die toneel is glo op kamera afgeneem en hy het die voorval by die SAPD gerapporteer.
'n Vrou van Jeffreysbaai se motorvenster is op Saterdag 22 April gebreek en haar bruin leerhandsak is gesteel. Nadat sy op openbare media vir hulp gevra het, is haar handsak naby 'n prokureurskantoor opgetel en by haar huis afgelewer. Haar GPS is uit die handsak verwyder.
Intussen is 'n stadig-bewegende silwer Polo-motor in Astonbaai opgemerk. Die motoris het foto's van motors by huise ge-neem. Toe 'n inwoner hom wou konfronteer, het hy teen hoë spoed weggejaag. Die registrasienommer van die motor is bekend.